2.2 ลักษณะการประกอบธุรกิจ

1) ประวัติความเป็นมาและพัฒนาการที่สำคัญ

บริษัท ฝาจีบ จำกัด (มหาชน) ได้จดทะเบียนจัดตั้งเป็นบริษัทจำกัด เมื่อวันที่ 26 เมษายน 2511
มีทุนจดทะเบียนเริ่มแรก 20 ล้านบาท
โดยการร่วมลงทุนของบริษัทผู้ผลิตเครื่องดื่มภายในประเทศกับบริษัทเบอร์ลี่ยุคเกอร์ จำกัด และบริษัท
โตโยไซกันไกชา จำกัด โดยบริษัท โตโยไซกันไกชา จำกัด เป็นผู้ให้ความช่วยเหลือด้านวิชาการ
และเทคนิคในการผลิตฝาจุกจีบ ฝาอลูมิเนียมเกลียวกันปลอม ฝาแม็กซี่ และ ฝาพลาสติก

ปีที่เริ่มประกอบธุรกิจ : วันที่ 9 มิถุนายน 2513

ปีที่เข้าจดทะเบียนในตลาดหลักทรัพย์ : วันที่ 30 มิถุนายน 2520

การเปลี่ยนแปลงและพัฒนาการที่สำคัญเกี่ยวกับการประกอบธุรกิจและการบริหารงาน มีดังนี้

ปี 2541

- บริษัทฯ ซึ่งเดิมถือหุ้นในบริษัทฯ บางกอกแคน แมนนูเฟคเจอริ่ง จำกัด ร้อยละ
99.91%ได้ลดสัดส่วนการลงทุนลงโดย ในปี 2541 ที่ประชุมวิสามัญผู้ถือหุ้นครั้งที่ 1/2541 วันที่ 16
มีนาคม 2541 อนุมัติให้บริษัท บางกอกแคนแมนนูแฟคเจอริ่ง จำกัด เพิ่มทุนจดทะเบียนจาก 483
ล้านบาทเป็น 1,450 ล้านบาท โดยออกหุ้นสามัญใหม่จำนวน 9.67 ล้านหุ้น มูลค่าหุ้นละ 100 บาท
จัดสรรให้บริษัทฯ 9.66 ล้านหุ้น และที่เหลือสำหรับผู้ถือหุ้นเดิมรายอื่น บริษัทฯ
เข้าซื้อหุ้นเพิ่มทุนดังกล่าวในจำนวน 2.555 ล้านหุ้น และให้บริษัทโตโยไซกันไกชา จำกัด
เป็นผู้ซื้อหุ้นเพิ่มทุนในส่วนที่บริษัทฯ สละสิทธิ์ ทำให้สัดส่วนการถือหุ้นของบริษัทฯ
ในบริษัทบางกอกแคนแมนนูแฟคเจอริ่ง จำกัด ลดลงจากร้อยละ 99.91 เหลือร้อยละ 50.91
ของทุนจดทะเบียนชำระแล้ว

- ที่ประชุมใหญ่สามัญประจำปี ครั้งที่ 5 เมื่อวันที่ 30 เมษายน 2541
ได้มีมติแก้ไขเพิ่มเติมข้อบังคับของบริษัทฯ เพิ่มเติมคณะกรรมการ ของบริษัทฯ จากเดิม 11 ท่าน
เป็น 15 ท่าน และได้อนุมัติให้บริษัทฯ โดยผู้ประเมินอิสระทำการประเมินราคาทรัพย์สินของบริษัทฯ
เพื่อให้ราคายุติธรรมและเป็นราคาตลาด มีผลทำให้ราคาทรัพย์สินเพิ่มขึ้น ดังนี้

ที่ดิน 464.2 ล้านบาท

เครื่องจักร 1,319.1 ล้านบาท

ปี 2542 ที่ประชุมคณะกรรมการบริษัทฯ ครั้งที่ 10/2542 เมื่อวันที่ 5 พฤศจิกายน 2542
มีมติอนุมัติให้เพิ่มทุนจดทะเบียนของบริษัทอีกจำนวน 520 ล้านบาท แบ่งออกเป็นหุ้นสามัญจำนวน
52,000,000 หุ้น มูลค่าหุ้นที่ตราไว้หุ้นละ 10 บาท จากทุนจดทะเบียนเดิมจำนวน 260 ล้านบาท
เป็นทุนจดทะเบียนจำนวน 780 ล้านบาท

ปี 2543 จากการประชุมครั้งที่ 10/2542 ที่มีมติอนุมัติให้เพิ่มทุนจดทะเบียนของบริษัทฯ อีกจำนวน
520 ล้านบาท นั้น ในปี 2543 ได้แบ่งการจัดสรรหุ้นเพิ่มทุนเป็น 2 ครั้ง คือ

ครั้งที่ 1 จำนวน 26,000,000 หุ้น มูลค่าหุ้นละ 10 บาท
เสนอขายให้แก่ผู้ถือหุ้นเดิมและทางบริษัทฯ ได้เรียกชำระค่าหุ้นแล้วจำนวน 260 ล้านบาท
ในเดือนมีนาคม 2543

ครั้งที่ 2 จำนวน 26,000,000 หุ้น มูลค่าหุ้นละ 10 บาท เป็นการเสนอขายให้แก่ผู้ถือหุ้นเดิม
จากการประชุมวิสามัญผู้ถือหุ้นครั้งที่ 1/2543 ได้ขอเลื่อนการจัดสรรหุ้นเพิ่มทุนครั้งที่ 2
ออกไปโดยเดิมบริษัทฯ
คาดว่าจะปิดสมุดทะเบียนเพื่อกำหนดสิทธิในการจองซื้อหุ้นเพิ่มทุนได้ในไตรมาสที่ 3 ปี 2544
แต่เนื่องจากภาวะเศรษฐกิจโดยรวมยังไม่ดีขึ้นเพียงพอ
จึงจำเป็นต้องเลื่อนกำหนดปิดสมุดทะเบียนออกไปเป็นไตรมาส 3 ของปี 2546 และในปี 2546
เนื่องจากบริษัทฯมีการปรับโครงสร้างหนี้และมีผลการดำเนินงานดีขึ้น
รวมทั้งภาวะเศรษฐกิจโดยรวมยังไม่ดีขึ้นมากนัก
จึงเลื่อนกำหนดปิดสมุดทะเบียนออกไปอีกเป็นครึ่งหลังของปี 2547

ปี 2544

- ได้เริ่มย้ายสำนักงานและสายการผลิตที่โรงงานถนนแจ้งวัฒนะ มาปฏิบัติงานรวมกันที่โรงงานรังสิต
ตั้งแต่ปี 2543 และแล้วเสร็จในปี 2544 ทั้งนี้ เพื่อการบริหารจัดการที่ดีและจะช่วยให้บริษัทฯ
ลดต้นทุนการผลิตลงได้ สำหรับพื้นที่ที่โรงงานแจ้งวัฒนะนั้นบริษัทฯ ได้ดำเนินการหาผู้ซื้อหรือเช่า
ทั้งนี้เพื่อทำให้ทรัพย์สินดังกล่าวเกิดประโยชน์มากที่สุด

- บริษัทฯ ได้แก้ไขปัญหาภาระหนี้สินและการขาดทุนของบริษัทฯ
โดยจากการประชุมคณะกรรมการบริษัทฯ ครั้งที่ 3/2544 วันที่ 17 เมษายน 2544 และครั้งที่
5/2544 วันที่ 26 มิถุนายน 2544 ได้มีมติอนุมัติให้บริษัทฯ ขายเงินลงทุนของบริษัทฯ
ในบริษัทบางกอกแคนแมนนูแฟคเจอริ่ง จำกัด จำนวน 7.091 ล้านหุ้น ให้แก่บริษัทโตโยไซกันไกชา
จำกัด ทำให้สัดส่วนของเงินลงทุนของบริษัทฯ ในบริษัท บางกอกแคนแมนนูแฟคเจอริ่ง จำกัด
ลดลงจากร้อยละ 50.91 เหลือร้อยละ 2 ของทุนจดทะเบียน นอกจากนี้ บริษัทฯ
ได้มีการขายทรัพย์สินบางส่วนได้แก่
อาคารและเครื่องจักรที่เกี่ยวข้องกับธุรกิจผลิตฝากระป๋องและกระป๋อง 3 ชิ้น
ให้แก่บริษัทโตโยไซกันไกชา จำกัด ทั้งนี้เพื่อให้บริษัทฯ มีฐานะการเงินที่มั่นคง
สามารถนำเงินที่ได้ไปชำระคืนหนี้สินระยะยาวได้บางส่วน ลดภาระค่าใช้จ่ายทางการเงิน
และเป็นการลดขนาดกิจการลงโดยเน้นเฉพาะธุรกิจที่บริษัทฯ มีความชำนาญ
ซึ่งจะส่งผลให้ผลการดำเนินงานของบริษัทฯ เป็นที่น่าพอใจ

ปี 2545-2546

- ไม่มีการเปลี่ยนแปลงที่มีนัยสำคัญในปี 2545-2546
นอกจากการปรับปรุงการบริหารจัดการให้สอดคล้องกับการขายเงินลงทุนและทรัพย์สินบางส่วนเพื่อแก้ไขปัญหาภาระหนี้สินในปี
2544

2)  ภาพรวมการประกอบธุรกิจของบริษัท และบริษัทย่อย ที่ดำเนินการอยู่ในปัจจุบัน
    และโครงสร้างการถือ

หุ้นของบริษัท

ภาพรวมการประกอบธุรกิจ

บริษัท ฝาจีบ จำกัด (มหาชน) เป็นผู้ประกอบธุรกิจอุตสาหกรรมผลิต และจำหน่าย ฝาจุกจีบ
 ฝาอลูมิเนียมเกลียวกันปลอม ฝาแม็กซี่ และฝาพลาสติก สำหรับผนึกขวดบรรจุน้ำอัดลม นม เบียร์
โซดา และ เวชภัณฑ์ โดยบริษัทฯได้รับเทคโนโลยีการผลิตจากบริษัท โตโยไซกัน ไกชา จำกัด
นอกจากนี้ บริษัทฯ ยังเป็นผู้ดำเนินกิจกรรมการขายผลิตภัณฑ์ของบริษัทบางกอกแคน แมนนูแฟคเจอริ่ง
จำกัด ได้แก่ ฝากระป๋องชนิดดึงเปิด (Ring Pull) และชนิด Stay-on-Tab
และกระป๋องขนาดต่างๆสำหรับบรรจุเครื่องดื่มและอาหาร

บริษัท ทรัพย์สินฝาจีบ จำกัด ตั้งอยู่เลขที่ 5 ซอยรังสิต-นครนายก 46 ตำบลประชาธิปัตย์
อำเภอธัญบุรี จังหวัดปทุมธานี ประกอบธุรกิจหลักในด้านการจัดสรรที่ดิน ก่อสร้างบ้านอยู่อาศัย
และอาคารพาณิชย์เพื่อจำหน่ายแก่ประชาชนทั่วไป ปี 2537
บริษัทฯได้เริ่มดำเนินการโครงการจัดสรรด้านที่อยู่อาศัย บ้านพร้อมที่ดินและส่วนการพาณิชย์
พื้นที่รวมโดยประมาณ 40 ไร่เศษ โดยใช้ชื่อ โครงการว่า "โครงการบ้านปัณชญา"
ที่บริเวณถนนรังสิต-นครนายก ฝั่งเหนือประมาณ กม.ที่ 19 ระหว่างคลอง 8 และคลอง 9
ตำบลลำผักกูด อำเภอธัญบุรี จังหวัดปทุมธานี
ในขณะนี้บริษัทฯได้พัฒนาระบบสาธารณูปโภคทั้งหมดของโครงการเรียบร้อยแล้ว
และได้รับใบอนุญาตจัดสรรเลขที่ 721/2540 เมื่อวันที่ 24 ตุลาคม 2540
โดยแบ่งขายเป็นแปลงย่อยจำนวน 220 แปลง การดำเนินงานของบริษัทฯ จนถึงปัจจุบัน บริษัทฯ
สามารถขายบ้านพร้อมที่ดินและที่ดินเปล่าซึ่งโอนกรรมสิทธิ์ไปแล้วจำนวน 31 แปลง (24 หลัง)
และคงเหลือบ้านพร้อมที่ดินพร้อมขายจำนวน 12 แปลง (10 หลัง)

บริษัท ฝาจีบสินทรัพย์อุตสาหกรรม จำกัด ตั้งอยู่เลขที่ 5 ซอยรังสิต-นครนายก 46
ตำบลประชาธิปัตย์ อำเภอธัญบุรี จังหวัดปทุมธานี
ประกอบธุรกิจหลักในด้านการก่อสร้างอาคารชุดอุตสาหกรรมขนาดย่อมและอาคารที่พักสินค้าเพื่อขายหรือให้เช่า
อย่างไรก็ตามเนื่องจากภาวะเศรษฐกิจของประเทศไทย ตกต่ำตั้งแต่ปี 2540
บริษัทฯจึงได้ชลอโครงการทั้งหมดตั้งแต่นั้นมาจนถึงปัจจุบัน

บริษัท บางกอกแคน แมนนูแฟคเจอริ่ง จำกัด ตั้งอยู่เลขที่ 1, 13 ซอยรังสิต-นครนายก 46
ตำบลประชาธิปัตย์ อำเภอธัญบุรี จังหวัดปทุมธานี โทรศัพท์ 0-2533-0275-9 โทรสาร
0-2533-0116 ประกอบธุรกิจผลิตกระป๋องอลูมิเนียม 2 ชิ้น กระป๋อง 3 ชิ้น,
ฝากระป๋องชนิดดึงเปิด และ STAY-ON-TAB สำหรับบรรจุเครื่องดื่มน้ำอัดลม เบียร์
กาแฟและน้ำผลไม้

โครงสร้างการถือหุ้นของบริษัทฯ

+----------------------------------+--------------+--------------------+
| ชื่อบริษัท                           | ประเภทธุรกิจ   | % จำนวนหุ้นที่บริษัทถือ   |
+----------------------------------+--------------+--------------------+
| บริษัทย่อย                          |              |                    |
+----------------------------------+--------------+--------------------+
| บริษัท ทรัพย์สินฝาจีบ จำกัด             | อสังหาริมทรัพย์  | 99.99 %            |
+----------------------------------+--------------+--------------------+
| บริษัท ฝาจีบสินทรัพย์อุตสาหกรรม จำกัด    | อสังหาริมทรัพย์  | 99.99 %            |
+----------------------------------+--------------+--------------------+
| บริษัทที่เกี่ยวข้อง                     |              |                    |
+----------------------------------+--------------+--------------------+
| บริษัท บางกอกแคนแมนนูเฟคเจอริ่ง จำกัด  | บรรจุภัณฑ์      | 2.00%              |
+----------------------------------+--------------+--------------------+
| บริษัท เพชรแพค จำกัด                | บรรจุภัณฑ์      | 10.00%             |
+----------------------------------+--------------+--------------------+
| บริษัท เฮอริเทจ สโตนแวร์ จำกัด        | เซรามิค       | 10.00%             |
+----------------------------------+--------------+--------------------+

3)  โครงสร้างรายได้ของบริษัท และบริษัทย่อย

  หน่วย : ล้านบาท

[TABLE]

* ในไตรมาสที่ 2 ปี 2544 บริษัทฯมีการปรับโครงสร้างการดำเนินธุรกิจใหม่
โดยได้ขายเงินลงทุนในบริษัท บางกอกแตนแมนนูแฟคเจอริ่ง จำกัด ซึ่งเป็นบริษัทย่อย
รวมทั้งการขายทรัพย์สินที่เกี่ยวข้องกับธุรกิจผลิตกระป๋อง 3 ชิ้นและฝากระป๋องให้กับบริษัทโตโยไซกัน
ไกชา จำกัด ซึ่งเป็นผู้ถือหุ้นรายใหญ่ของบริษัทฯ ทำให้สัดส่วนการถือหุ้นใน บริษัท บางกอกแคน
แมนนูแฟคเจอริ่ง จำกัด ลดลงจากร้อยละ 50.91 เป็นร้อยละ 2